text: Harmonika-sammenstød skabte lang kø på motorvejen
  10 november 2017 kl. 12.13
  Tre biler er involveret i et trafikuheld på Sønderjyske Motorvej. Det skaber lang kø mellem Kolding og Christiansfeld.
  Et harmonikasammenstød forårsager lige nu lang kø på Sønderjyske Motorvej i sydgående retning mellem Kolding S og Christiansfeld. 
  -  Tre biler er kørt sammen i et harmonikasammenstød, og den ene bil holder i midterrabatten, siger vagtchef Halfdan Kramer, Sydøstjyllands Politi, til TV SYD.
  Uheld, brand - og redningsmandskaber arbejder lige nu på stedet. Politiet er også på stedet for at sikre sig, at trafikken bliver afviklet ordenligt. Vagtchefen oplyser dog, at man skal væbne sig med tålmodighed. 
  - Det er fredag eftermiddag, så der er mange biler på vejene, og trafikken hober sig hurtigt op, siger Halfdan Kramer. 
  Vagtchefen opfordrer til, at man følger med i, hvordan køen udvikler sig på Vejdirektoratets hjemmeside eller på Vejdirektoratets side på Twitter. 
  Opdatering 13.45 : Oprydningen på stedet er afsluttet. Trafikken afvikles atter uden problemer, skriver Vejdirektoratet.
  